Nog ŉ burgemeester sterf weens CovidMaetu Kgaile, burgemeester van Matolosana-munisipaliteit, is weens Covid-19 dood. (Foto: Matlosana-munisipaliteit) Die burgemeester van Matlosana in Noordwes, Maetu Kgaile, is Vrydag dood weens Covid-19. Dr. Nkosazana Dlamini-Zuma, minister van samewerkende regering en tradisionele sake (Cogta), het Kgaile se dood bevestig, asook dié van Bongani Gxilishe, departementshoof van Cogta in Gauteng. “Dit is hartseer dat albei ons verlaat terwyl hulle steeds ŉ belangrike rol in die plaaslike regeringsektor gespeel het. Die sektor gaan ongetwyfeld armer wees sonder hulle insette en raad,” het die minister in ŉ verklaring gesê. Kgaile is op 11 Julie in ŉ hospitaal opgeneem, waar sy enkele dae later gesterf het. Dít terwyl die stryd steeds woed om die derde vlaag Covid-19-infeksies in Gauteng, wat tot dusver die episentrum van die derde vlaag was, asook in die res van die land te stuit. Kgaile is in 2016 tot burgemeester van Matlosana (Klerksdorp) verkies en was die eerste vrou in dié pos by die munisipaliteit. Sy was vantevore die burgemeesterskomiteelid verantwoordelik vir plaaslike ekonomiese ontwikkeling. Gxilishe was die departementshoof van paaie en vervoer van 2010 tot 2013 en is in Mei 2013 aangestel as hoof van die Oos-Kaapse departement van ekonomiese ontwikkeling, omgewingsake en toerisme. Hy het hom in November 2019 by Cogta in Gauteng aangesluit. Die sterftes volg kort ná die dood van Geoff Makhubo, Johannesburgse burgemeester, wat verlede Vrydag ook weens Covid-19-verwante komplikasies dood is. “Hoewel ons patriotiese leiers en toegewyde dienaars van die mense verloor het, sal ons hul werk eer en voortgaan om omstandighede te skep waarin ons gemeenskappe kan ontwikkel,” lui Dlamini-Zuma se verklaring. Sy het ook haar medelye met die kollegas, vriende en families van die twee oorledenes betuig.